शिवालिक ते हिमालिया दी बनौट दिक्खी जा तां इनें पर्वतें दा इक्क पास्सा सिद्धा खड़ा ते दूआ पास्सा त्रेह्‌डा ऐ। बो, लोअर शिवालिक दा सिलसिला किश होर चाल्ली ऐ। जियां उप्पर शिवालिक च झज्जर कोल ‘दून’ जां ‘मरी’ टैप दा सिलसिला उठी औंदा ते भिरी चंद्रभागा दै पार गै एह्‌दा सिलसिला रंभ होंदा, इयां गै लोअर शिवालिक दा स्हाब नीं ऐ। हिमालिया उप्परा भाल पाई जा जां मिरी समाना उप्परा दिक्खेआ जा तां लोअर शिवालिक दी धार इक्क प्यारी झालर-जन कींगरी बनांदी ढाई ज्हार मील तगर जंदी उठी, बो, इस धारा चा हर चौं-पंजें मीलें परैंत इक्क नमीं केरी निकली औंदी ते मंझ इक्क पद्धरी बादी उठी औंदी। रावी थमां चन्द्र-भागा तोड़ी कोई पज निक्कियां पद्धरियां वादियां पेइयां। मानसर ते सरूईसर सरोवर इंदे च गै पे। ज्यालोजी दे मैह्‌रें अनसार इनें बादिएं च तेल ते गैस दे भंडार धरतिया च खटोदे पेदे न।